送楊騰山人
作者：蘇轍
朝代：宋

paragraphs: 胸中萬卷書，不如一囊錢。
不見楊夫子，歲晚走道邊。
夜歸空床卧，兩手摩涌泉。
窗前雪花落，真火中自然。
渙然發微潤，飛上崑崙顛。
霏霏雨甘露，稍稍流丹田。
閉目內自視，色如黄金妍。
至陽不獨凝，當與純陰堅。
一窮百不遂，此事終無緣。
君看抱朴子，共推古神仙。
無錢買丹砂，遺恨盈塵編。
歸去守茅屋，道成要有年。